pythainlp/thaigov-v2-corpus-22032023 huggingface dataset:
วันอังคารที่ 23 กุมภาพันธ์ 2564
สธ. ชี้ความร่วมมือประชาชนช่วยควบคุมสถานการณ์โควิด 19 ได้ดี
กระทรวงสาธารณสุข เผยความร่วมมือของประชาชนเป็นส่วนสำคัญ ช่วยควบคุมสถานการณ์โควิด 19 ได้ดี  เมื่อผ่อนปรนมาตรการเพิ่มเติม ให้ยึดมาตรการป้องกันตนเองต่อเนื่อง
วันนี้ (23 กุมภาพันธ์ 2564) ที่ศูนย์แถลงข่าวสถานการณ์โรคติดเชื้อไวรัสโคโรนา 2019 กระทรวงสาธารณสุข จ.นนทบุรี นพ.เฉวตสรร นามวาท รักษาราชการแทนผู้อำนวยการกองควบคุมโรคและภัยสุขภาพในภาวะฉุกเฉิน กรมควบคุมโรค แถลงข่าวสถานการณ์โรคโควิด 19 ของประเทศไทย ว่า วันนี้พบผู้ติดเชื้อรายใหม่95 ราย มาจากระบบเฝ้าระวังในโรงพยาบาล 52 ราย ค้นหาเชิงรุกในชุมชน 41 ราย และเดินทางมาจากต่างประเทศ 2 ราย รักษาหายเพิ่มขึ้น 85 ราย ยอดสะสมผู้ติดเชื้อ 25,599 ราย สำหรับผู้ติดเชื้อสะสมระลอกใหม่ตั้งแต่วันที่15 ธันวาคม 2563 - 23 กุมภาพันธ์ 2564 มีจำนวน 21,362 ราย หายป่วยสะสม 20,362 ราย คิดเป็นร้อยละ 94.88 ยังอยู่ระหว่างการรักษา 1,070 ราย เสียชีวิตสะสม 23 ราย มีผู้ติดเชื้อรายใหม่ 8 จังหวัด ได้แก่ สมุทรสาคร ปทุมธานี กทม. ตาก อ่างทอง นครปฐม นนทบุรี และพระนครศรีอยุธยา
นพ.เฉวตสรรกล่าวต่อว่า การติดเชื้อระลอกใหม่ พบผู้ติดเชื้อสูงสุดใน จ.สมุทรสาคร ร้อยละ 78 โดยพบจากการค้นหาเชิงรุกกว่า 14,000 ราย สูงกว่าที่พบจากระบบเฝ้าระวังและระบบบริการเกือบ 3 เท่า กระทรวงสาธารณสุขได้เร่งดำเนินการควบคุมโรค เมื่อพบผู้ติดเชื้อจะทำการค้นหาผู้สัมผัสเสี่ยงสูง ตรวจหาเชื้ออย่างน้อย2 ครั้ง และเข้าสู่ระบบกักตัวจนครบ 14 วัน รวมทั้งค้นหาเชิงรุกต่อเนื่อง ทั้งในชุมชนพื้นที่ใกล้เคียง และตลาด
ซึ่งพบว่าประชาชนยังคงตื่นตัวและให้ความร่วมมือเป็นอย่างดี ส่งผลให้สามารถควบคุมสถานการณ์ได้และมีความปลอดภัยมากขึ้น
ในวันที่ 1 มีนาคม 2564 นี้ ภาครัฐจะมีการผ่อนปรนมาตรการเพิ่มขึ้นตามกลุ่มจังหวัดในพื้นที่เสี่ยง โดยพื้นที่สีเขียว 54 จังหวัด สามารถใช้ชีวิตได้ตามปกติ ให้จำกัดจำนวนคนเข้ารับบริการ งดจัดกิจกรรมส่งเสริมการขาย พื้นที่เฝ้าระวังสูง (สีเหลือง) 14 จังหวัด ร้านอาหารและสถานบันเทิงเปิดได้ไม่เกิน 24.00 น. งดกิจกรรมเต้นรำ ส่วนพื้นที่ควบคุม (สีส้ม) 8 จังหวัด ได้แก่ กรุงเทพมหานคร สมุทรปราการ สมุทรสงคราม นนทบุรี นครปฐม ปทุมธานี ตาก และราชบุรี สถานบันเทิง เปิดได้ไม่เกิน 23.00 น. และพื้นที่ควบคุมสูงสุดและเข้มงวด (สีแดง) คือ จ.สมุทรสาคร ร้านอาหารเปิด นั่งรับประทานอาหารได้ไม่เกิน 21.00 น. งดดื่มสุรา สถานบันเทิง ผับ บาร์ ส่วนศูนย์การค้า ห้างสรรพสินค้า เปิดไม่เกิน 21.00 น. โดยจำกัดจำนวนคน และ งดจัดกิจกรรม ส่วนสถานศึกษาทุกระดับ และสถาบันกวดวิชา อนุญาตให้เรียนออนไลน์เท่านั้น และห้ามเปิดสถานที่ออกกำลังกายกลางแจ้ง ยิม ฟิตเนส
“การผ่อนปรนมาตรการเพื่อให้ภาคเศรษฐกิจสามารถเดินหน้าต่อได้ โดยกระทรวงสาธารณสุข ยังคงเข้มมาตรการป้องกันควบคุมโรค ซึ่งประชาชนเป็นส่วนสำคัญที่จะช่วยให้การควบคุมโรคมีประสิทธิภาพมากยิ่งขึ้น ขอให้เคร่งครัดมาตรการป้องกันตนเอง สวมหน้ากากอนามัย หมั่นล้างมือ เว้นระยะห่าง สแกนไทยชนะและโหลดแอปพลิเคชันหมอชนะ เมื่อเข้าใช้บริการในสถานที่ต่าง ๆ อย่างเคร่งครัดต่อไป” นายแพทย์เฉวตสรรกล่าว
**************************23 กุมภาพันธ์ 2564
วันอังคารที่ 23 กุมภาพันธ์ 2564
รัฐมนตรีฯ สุริยะ ให้ เอกอัครราชทูตวิสามัญผู้มีอำนาจเต็มแห่งสาธารณรัฐฟินแลนด์ประจำประเทศไทย พร้อมคณะ เข้าพบ
รัฐมนตรีฯ สุริยะ ให้ เอกอัครราชทูตวิสามัญผู้มีอำนาจเต็มแห่งสาธารณรัฐฟินแลนด์ประจำประเทศไทย พร้อมคณะ เข้าพบ
วันนี้ (23 กุมภาพันธ์ 2564) นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม ให้ นายยูริ ยาร์วียาโฮ เอกอัครราชทูตวิสามัญผู้มีอำนาจเต็มแห่งสาธารณรัฐฟินแลนด์ประจำประเทศไทย พร้อมคณะ เข้าเยี่ยมคารวะและแนะนำตัวในโอกาสเข้ารับตำแหน่งหน้าที่ พร้อมหารือในประเด็นต่าง ๆ อาทิ ความร่วมมือด้านเศรษฐกิจอุตสาหกรรมไทย - ฟินแลนด์, บันทึกความเข้าใจเพื่อความร่วมมือด้าน Circular Economy และความร่วมมือในด้านต่าง ๆ ได้แก่ Smart Cities และ Startup Cooperation โดยมี นายกฤชนนท์ อัยยปัญญา เลขานุการรัฐมนตรีว่าการกระทรวงอุตสาหกรรม นางสาวสุชาดา แทนทรัพย์ โฆษกกระทรวงอุตสาหกรรม นายณัฐพล รังสิตพล อธิบดีกรมส่งเสริมอุตสาหกรรม และคณะผู้บริหาร เข้าร่วม ณ ห้องรับรอง 1 สำนักงานปลัดกระทรวงอุตสาหกรรม
วันอังคารที่ 23 กุมภาพันธ์ 2564
นายกฯ ปลื้มความสำเร็จในการจัดการแข่งขันแบดมินตัน HSBC BWF World Tour ขอบคุณทุกฝ่ายที่ปฏิบัติตามมาตรการสาธารณสุข นำไทยสู่ต้นแบบการจัดแข่งขันกีฬาระดับโลก
นายกฯ ปลื้มความสำเร็จในการจัดการแข่งขันแบดมินตัน HSBC BWF World Tour ขอบคุณทุกฝ่ายที่ปฏิบัติตามมาตรการสาธารณสุข นำไทยสู่ต้นแบบการจัดแข่งขันกีฬาระดับโลก
วันนี้ (วันอังคารที่ 23 กุมภาพันธ์ 2564) เวลา 08.45 น. ก่อนการประชุมคณะรัฐมนตรี ณ ห้องรับรอง 1 ตึกบัญชาการ 1 ทำเนียบรัฐบาล พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม อนุญาตให้ คุณหญิงปัทมา ลีสวัสดิ์ตระกูล นายกสมาคมกีฬาแบดมินตันแห่งประเทศไทย ในพระบรมราชูปถัมภ์ พร้อมคณะ เข้าเยี่ยมคารวะ และเป็นผู้แทนมอบเหรียญที่ระลึกแสดงความขอบคุณสำหรับการจัดการแข่งขันแบดมินตันระดับนานาชาติ HSBC BWF World Tour in Bangkok 3 รายการติดต่อกัน ภายหลังเสร็จสิ้น นายอนุชา บูรพชัยศรี โฆษกประจำสำนักนายกรัฐมนตรี สรุปสาระสำคัญ ดังนี้
นายกรัฐมนตรีขอบคุณ พร้อมชื่นชมสมาคมฯ และผู้เกี่ยวข้องทุกฝ่ายที่ทำงานอย่างหนักเพื่อดำเนินการจัดการแข่งขันฯ จนประสบความสำเร็จ ภายใต้การดำเนินการตามมาตรการทางสาธารณสุขอย่างเคร่งครัด โดยนักกีฬาและเจ้าหน้าที่ทุกคนจะต้องมีเอกสาร Fit To Fly ตรวจหาเชื้อโควิด-19 ล่วงหน้า 72 ชั่วโมง และเมื่อมีผลเป็นลบจึงจะเดินทางเข้าประเทศไทยและเข้ารับการกักตัว หรือ Bubble Quarantine นอกจากนี้ยังมีแนวปฏิบัติที่เข้มงวดและรัดกุม จนได้รับการชื่นชมและนับเป็นต้นแบบของการจัดการแข่งขันกีฬาแบบ New Normal ที่ประสบผลสำเร็จ ในช่วงที่ทั่วโลกยังประสบกับสถานการณ์จากโรคโควิด-19 และจะเป็นแนวปฎิบัติในการจัดการแข่งขันระดับโลกในประเทศไทยในประเภทกีฬาอื่นๆต่อไป
นายกสมาคมกีฬาแบดมินตันแห่งประเทศไทยฯ ขอบคุณรัฐบาลไทยที่ให้ความสำคัญ และสนับสนุนการจัดการแข่งขันฯ ให้สำเร็จลุล่วงไปด้วยดี จนได้รับการชื่นชมจากทั้งประชาชนชาวไทยและทั่วโลก โดยมาตรฐานการจัดการแข่งขันฯ ในครั้งนี้ จะถูกนำไปเป็นแบบอย่างให้กับการจัดการแข่งขันกีฬาโอลิมปิก โตเกียวเกมส์ ที่กำลังจะจัดขึ้นในเดือนกรกฎาคมนี้ด้วย นอกจากนี้ ทางสมาคมฯ ยืนยันว่าจะทำงานอย่างหนักเพื่อจัดการแข่งขันกีฬาที่มีคุณภาพและผลิตนักกีฬาทีมชาติสร้างชื่อเสียงให้กับประเทศไทยต่อไป
***********************
วันเสาร์ที่ 20 กุมภาพันธ์ 2564
รมว.สุชาติ กำชับ สปส. เตรียมพร้อมเปิดระบบและศูนย์ทบทวนสิทธิ์ “ม33เรารักกัน”
นายสุชาติ ชมกลิ่น รัฐมนตรีว่าการกระทรวงแรงงาน กำชับ สำนักงานประกันสังคม เตรียมความพร้อมระบบลงเบียนออนไลน์และศูนย์ทบทวนสิทธิ์ ม33เรารักกัน ให้มีความพร้อม อำนวยความสะดวกรองรับผู้ประกันตนให้มีประสิทธิภาพสูงสุด
เมื่อวันที่ 20 กุมภาพันธ์ 2564 นายสุชาติ ชมกลิ่น รัฐมนตรีว่าการกระทรวงแรงงาน เปิดเผยถึงความคืบหน้าโครงการ ม33เรารักกัน ว่า จากการที่คณะรัฐมนตรีภายใต้การนำของ พล.อ.ประยุทธ์ จันทร์โอชา นายกรัฐมนตรี มีมติเห็นชอบโครงการ ม33เรารักกัน เมื่อวันที่ 15 กุมภาพันธ์ 2564 โดยรัฐบาลจะจ่ายเงินช่วยเหลือเยียวยาผู้ได้รับสิทธิคนละ 4,000 บาท และได้มอบหมายให้กระทรวงแรงงานภายใต้การกำกับดูแลของ พล.อ.ประวิตร วงษ์สุวรรณ รองนายกรัฐมนตรี ผมในฐานะรัฐมนตรีว่าการกระทรวงแรงงาน จึงได้กำชับให้สำนักงานประกันสังคมเตรียมความพร้อมในทุกด้านในการช่วยเหลือเยียวยาแบ่งเบาภาระค่าครองชีพของผู้ประกันตนมาตรา 33 ที่ได้รับผลกระทบจากการระบาดของโรคโควิด -19 ผ่านโครงการ ม33เรารักกัน โดยเฉพาะระบบการลงทะเบียนออนไลน์ผ่านเว็บไซต์ www.ม33เรารักกัน.com ที่จะเปิดให้ลงทะเบียนในวันที่ 21 กุมภาพันธ์นี้เป็นวันแรก ตั้งแต่เวลา 06.00-23.00 ไปจนถึงวันที่ 7 มีนาคม 2564 เพื่อให้ระบบมีความพร้อม สามารถอำนวยความสะดวกและรองรับปริมาณการลงทะเบียนของผู้ประกันตนมาตรา 33 ได้เป็นจำนวนมาก
นายสุชาติ กล่าวต่อว่า ยังได้กำชับให้สำนักงานประกันสังคมเตรียมความพร้อมในการจัดตั้งศูนย์ทบทวนสิทธิ์ ม33เรารักกัน เพื่ออำนวยความสะดวกแก่ผู้ประกันตนที่ไม่ผ่านการคัดกรองคุณสมบัติ จะสามารถขอทบทวนสิทธิผ่าน www.ม33เรารักกัน.com ได้ โดยผู้มีสิทธิ์จะต้องมีคุณสมบัติ มีสัญชาติไทย เป็นผู้ประกันตนตามมาตรา 33 ไม่เป็นผู้มีบัตรสวัสดิการแห่งรัฐ และไม่ได้รับสิทธิโครงการเราชนะ ไม่มีเงินฝากในสถาบันการเงินรวมกันเกิน 500,000 บาท ณ 31 ธ.ค.63 ลงทะเบียนผ่านเว็บไซต์ www.ม33เรารักกัน.com และตรวจสอบการได้รับสิทธิ์ตั้งแต่วันที่ 21 ก.พ. – 7 มี.ค.64 ธนาคารทำการตรวจสอบข้อมูลรวมทั้งประมวลผลคัดกรอง วันที่ 8-14 มี.ค.64 ตรวจสอบสถานะผู้ได้รับสิทธิผ่านทาง www.ม33เรารักกัน.com และกดยืนยันตัวตนผ่านแอพพลิเคชั่น‘เป๋าตัง’วันที่ 15 – 21 มี.ค.64 ได้วงเงินผ่านแอปพลิเคชัน ‘เป๋าตัง’ครั้งละ 1,000 บาท รวมทั้งสิ้น 4,000 บาท ในวันที่ 22,29 มี.ค. และวันที่ 5,12 เม.ย.64 เริ่มใช้แอปพลิเคชัน ‘เป๋าตัง’จ่ายเงินสำหรับการซื้อสินค้าและบริการกับร้านค้าภายในโครงการเราชนะได้ตั้งแต่วันที่ 22 มี.ค. – 31 พ.ค.64 ส่วนการขอทบทวนสิทธิ ผู้ที่ไม่ผ่านการคัดกรองคุณสมบัติ จะสามารถขอทบทวนสิทธิผ่าน www.ม33เรารักกัน.com วันที่ 15-28 มี.ค.64 ธนาคารทำการตรวจสอบข้อมูลรวมทั้งประมวลผลคัดกรอง วันที่ 29 มี.ค.- 4 เม.ย.64 ตรวจสอบสถานะผู้ได้รับสิทธิผ่านทาง www.ม33เรารักกัน.com และกดยืนยันตัวตนผ่านแอพพลิเคชั่น‘เป๋าตัง’วันที่ 15 – 21 มี.ค.64 ได้วงเงินผ่านแอปพลิเคชัน ‘เป๋าตัง’ วันที่ 5 – 11 เม.ย. 64 ได้วงเงินผ่านแอปพลิเคชัน ‘เป๋าตัง’ครั้งละ 2,000 บาท วันที่ 12,19 เม.ย.64 เริ่มใช้แอปพลิเคชัน ‘เป๋าตัง’จ่ายเงินสำหรับการซื้อสินค้าและบริการผ่านร้านค้า/ผู้ประกอบการ/บริการ้านธงฟ้าที่ใช้แอป “ถุงเงิน” โครงการคนละครึ่ง และโครงการเราชนะได้ตั้งแต่วันที่ 12 เม.ย.– 31 พ.ค.64
วันเสาร์ที่ 20 กุมภาพันธ์ 2564
กรมการจัดหางาน เพิ่มสกิลเจ้าหน้าที่ ตรวจสอบ คัดกรอง แรงงานไทยที่เดินทางไปทำงานต่างประเทศ
แรงงานไทยที่ต้องการเดินทางไปทำงานต่างประเทศ ต้องไร้ประวัติอาชญากรรม ปลอดปัญหายาเสพติด
นายสุชาติ พรชัยวิเศษกุล อธิบดีกรมการจัดหางาน เปิดเผยว่า นายสุชาติ ชมกลิ่น รัฐมนตรีว่าการกระทรวงแรงงาน ห่วงใยปัญหาการแพร่ระบาดของยาเสพติดในกลุ่มแรงงานไทยที่เดินทางไปทำงานต่างประเทศ ที่มีแนวโน้มเพิ่มจำนวนสูงขึ้น ส่งผลกระทบโดยตรงต่อคุณภาพชีวิตของแรงงานไทย ประสิทธิภาพการทำงาน รวมทั้งความเชื่อมั่นการจ้างแรงงานไทยของประเทศผู้รับแรงงาน และตลาดแรงงานไทยในต่างประเทศ จึงได้มอบหมายกรมการจัดหางาน ตรวจสอบ และคัดกรองคนที่ต้องการไปทำงานต่างประเทศอย่างเข้มงวด เพื่อภาพลักษณ์ที่ดีของประเทศไทยต่อสายตานานาประเทศ
นายสุชาติฯ กล่าวว่า กรมการจัดหางาน รับข้อสั่งการรัฐมนตรีว่าการกระทรวงแรงงาน ประสานความร่วมมือกองบัญชาการตำรวจสันติบาล และสำนักงานคณะกรรมการป้องกัน และปราบปรามยาเสพติด เร่งฝึกอบรมเจ้าหน้าที่ตรวจสอบสังเกตพฤติกรรมของผู้เกี่ยวข้องกับยาเสพติด การพิจารณาและตรวจสอบหนังสือรับรองความประพฤติ เพื่อยกระดับความรู้และเชี่ยวชาญของเจ้าหน้าที่ผู้ปฏิบัติงาน ซึ่งเป็นด่านสำคัญในการคัดกรองแรงงานไทยก่อนเดินทางไปทำงานต่างประเทศ โดยวันที่ 20 กุมภาพันธ์ 2564 ได้มอบหมายนายสมชาย มรกตศรีวรรณ รองอธิบดีกรมการจัดหางาน เป็นประธานในพิธีเปิดโครงการฝึกอบรมให้ความรู้แก่เจ้าหน้าที่ เรื่อง การพิจารณาหนังสือรับรองความประพฤติ (CID) และการป้องกัน แก้ไขปัญหายาเสพติดของแรงงานไทย แก่เจ้าหน้าที่กองบริหารแรงงานไทยไปต่างประเทศ และกองทะเบียนจัดหางานกลางและคุ้มครองคนหางาน จำนวน 50 คน เพื่อให้เจ้าหน้าที่ผู้ปฏิบัติงานนำความรู้ที่ได้มาประยุกต์ใช้ในการปฏิบัติงานอย่างมีประสิทธิภาพยิ่งขึ้น
“กรมการจัดหางาน มีภารกิจในการส่งเสริมให้แรงงานไทยไปทำงานต่างประเทศอย่างถูกต้องตามกฎหมาย มีค่าตอบแทน สิทธิประโยชน์ที่เหมาะสม ไม่ถูกหลอกลวง และไปทำงานได้อย่างมีศักดิ์ศรี โดยในปีงบประมาณ 2563 ที่ผ่านมา (ตุลาคม 2562 -กันยายน 2563) มีแรงงานไทยเดินทางไปทำงานต่างประเทศ จำนวน 58,673 คน สร้างรายได้ส่งเงินกลับเข้าประเทศปีละประมาณ 201,000 ล้านบาท” อธิบดีกรมการจัดหางาน กล่าว
สำหรับผู้ที่ต้องการเดินทางไปทำงานในต่างประเทศ สามารถศึกษาข้อมูลเพิ่มเติมได้ที่เว็บไซต์ www.doe.go.th/overseas และสอบถามรายละเอียดได้ที่ สำนักงานจัดหางานจังหวัดทุกจังหวัด สำนักงานจัดหางานกรุงเทพมหานครพื้นที่ 1-10 หรือที่สายด่วนกระทรวงแรงงาน โทร.1506 กด 2 กรมการจัดหางาน
วันเสาร์ที่ 20 กุมภาพันธ์ 2564
นายกรัฐมนตรีได้รับคะแนนไว้วางใจ 272 ในการอภิปรายทั่วไปเพื่อลงมติไม่ไว้วางใจเป็นรายบุคคล
นายกรัฐมนตรีได้รับคะแนนไว้วางใจ 272 ในการอภิปรายทั่วไปเพื่อลงมติไม่ไว้วางใจเป็นรายบุคคล
วันนี้ (20 ก.พ. 64) เวลา 10.30 น. ณ อาคารรัฐสภา ที่ประชุมสภาผู้แทนราษฎร พลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เข้าร่วมการประชุมสภาผู้แทนราษฎร ชุดที่ 25 ปีที่ 2 (สมัยสามัญประจำปีครั้งที่ 2) เป็นพิเศษ เพื่อพิจารณาญัตติขอเปิดอภิปรายทั่วไปเพื่อลงมติไม่ไว้วางใจเป็นรายบุคคล ประกอบด้วย พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พล.อ.ประวิตร วงษ์สุวรรณ รองนายกรัฐมนตรี นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ พล.อ.อนุพงษ์ เผ่าจินดา รัฐมนตรีว่าการกระทรวงมหาดไทย นายณัฐพล ทีปสุวรรณ รัฐมนตรีว่าการกระทรวงศึกษาธิการ นายสุชาติ ชมกลิ่น รัฐมนตรีว่าการกระทรวงแรงงาน นายศักดิ์สยาม ชิดชอบ รัฐมนตรีว่าการกระทรวงคมนาคม นายนิพนธ์ บุญญามณี รัฐมนตรีช่วยว่าการกระทรวงมหาดไทย และ ร.อ.ธรรมนัส พรหมเผ่า รัฐมนตรีช่วยว่าการกระทรวงเกษตรและสหกรณ์
โดยผลการลงมติฯ ดังนี้ (1) พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ผู้ลงมติ 481 เห็นด้วย 206 ไม่เห็นด้วย 272 และงดออกเสียง 3 (2) พล.อ.ประวิตร วงษ์สุวรรณ รองนายกรัฐมนตรี ผู้ลงมติ 482 เห็นด้วย 204 ไม่เห็นด้วย 274 และงดออกเสียง 4 (3) นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ผู้ลงมติ 482 เห็นด้วย 201 ไม่เห็นด้วย 275 และงดออกเสียง 6 (4) นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ ผู้ลงมติ 482 เห็นด้วย 207 ไม่เห็นด้วย 268 และงดออกเสียง 7 (5) พล.อ.อนุพงษ์ เผ่าจินดา รัฐมนตรีว่าการกระทรวงมหาดไทย ผู้ลงมติ 480 เห็นด้วย 205 ไม่เห็นด้วย 272 และงดออกเสียง 3 (6) นายณัฐพล ทีปสุวรรณ รัฐมนตรีว่าการกระทรวงศึกษาธิการ ผู้ลงมติ 480 เห็นด้วย 214 + 1 ไม่เห็นด้วย 258 และงดออกเสียง 8 (7) นายสุชาติ ชมกลิ่น รัฐมนตรีว่าการกระทรวงแรงงาน ผู้ลงมติ 481 เห็นด้วย 212 ไม่เห็นด้วย 263 งดออกเสียง 5 และไม่ลงคะแนนเสียง 1 (8) นายศักดิ์สยาม ชิดชอบ รัฐมนตรีว่าการกระทรวงคมนาคม ผู้ลงมติ 482 เห็นด้วย 201 ไม่เห็นด้วย 268 งดออกเสียง 12 และไม่ลงคะแนนเสียง 1 (9) นายนิพนธ์ บุญญามณี รัฐมนตรีช่วยว่าการกระทรวงมหาดไทย ผู้ลงมติ 482 เห็นด้วย 206 ไม่เห็นด้วย 272 และงดออกเสียง 4 (10) ร.อ. ธรรมนัส พรหมเผ่า รัฐมนตรีช่วยว่าการกระทรวงเกษตรและสหกรณ์ ผู้ลงมติ 479 เห็นด้วย 199 ไม่เห็นด้วย 274 งดออกเสียง 5 และไม่ลงคะแนนเสียง 1
ทั้งนี้ ที่ประชุมสภา ฯ มีมติไว้วางใจนายกรัฐมนตรีและรัฐมนตรี
..............................
กลุ่มประชาสัมพันธ์และเผยแพร่ สำนักโฆษก
วันเสาร์ที่ 20 กุมภาพันธ์ 2564
รมต.นร. นายอนุชา ย้ำชัด รัฐบาลไม่มีเอี่ยว ค่าคลื่นความถี่ อสมท. ชี้เป็นไปตามระเบียบและกระบวนการทางกฎหมาย
รมต.นร. นายอนุชา ย้ำชัด รัฐบาลไม่มีเอี่ยว ค่าคลื่นความถี่ อสมท. ชี้เป็นไปตามระเบียบและกระบวนการทางกฎหมาย
นายอนุชา นาคาศัย รัฐมนตรีประจำสำนักนายกรัฐมนตรี ชี้แจงกรณีที่ นายปกรณ์วุฒิ อุดมพิพัฒน์สกุล สมาชิกสภาผู้แทนราษฎร พรรคก้าวไกล อภิปรายพาดพิง พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม และ พลเอก ประวิตร วงษ์สุวรรณ รองนายกรัฐมนตรี เรื่องการใช้อำนาจแทรกแซงกรณีที่ กสทช. จ่ายค่าชดเชยค่าคลื่นความถี่ 2600 MHz ของ บมจ.อสมท. กับ บริษัท เพลย์เวิร์ค จำกัด ว่า ประเด็นปัญหาเกิดจากการที่ กสทช. เรียกคืนคลื่นความถี่ที่ไม่ได้ใช้ประโยชน์หรือนำไปใช้ประโยชน์ได้ เป็นอำนาจอิสระของ กสทช. ซึ่งเป็นองค์กรอิสระตามรัฐธรรมนูญ มาตรา 60 ซึ่ง กสทช. เองได้ใช้อำนาจตามพระราชบัญญัติองค์กรจัดสรรคลื่นความถี่ แต่ต้องทดแทน ชดใช้ หรือจ่ายค่าตอบแทนให้กับผู้ที่ถูกเรียกคืนคลื่นความถี่ ซึ่งก็คือ บมจ.อสมท. และ บริษัท เพลย์เวิร์ค จำกัด ในฐานะคู่สัญญา โดยรัฐบาล หรือ นายกรัฐมนตรีไม่มีส่วนเกี่ยวข้องกับการใช้อำนาจดังกล่าว ซึ่งหลักเกณฑ์การทดแทน ชดใช้ หรือจ่ายค่าตอบแทนเป็นการใช้อำนาจโดยชอบของ กสทช. ทั้งหมด
ส่วนการแต่งตั้งกรรมการต่างๆ เป็นไปตามหลักเกณฑ์ที่ กสทช. กำหนดขึ้น ซึ่งองค์ประกอบก็เป็นไปตามประกาศหลักเกณฑ์เรียกคืนคลื่นความถี่ทุกประการ ในส่วนนี้เป็นเรื่องของหน่วยงานที่เป็นองค์กรอิสระ จะถูกผิดอย่างไร เป็นเรื่องของกรอบอำนาจหน้าที่ของ กสทช. รัฐบาลไม่สามารถเข้าไปยุ่งเกี่ยวหรือก้าวก่ายได้ ดังนั้น จึงเป็นไปไม่ได้ที่นายกรัฐมนตรีหรือรัฐบาลจะเข้าไปกำกับหรือสั่งการในส่วนนี้ตามที่ถูกพาดพิง
นอกจากนี้ จากกรณีปัญหาดังกล่าว ทำให้เกิดการร้องเรียนกรณีการชดเชยค่าคลื่นความถี่โดย สหภาพแรงงาน บริษัท อสมท จำกัด (มหาชน) มีความเป็นห่วงกรณีที่มีการแบ่งค่าชดเชยระหว่าง บมจ.อสมท. และ บริษัท เพลย์เวิร์ค จำกัด ในส่วนนี้รัฐบาลรวมถึงนายกรัฐมนตรีไม่สามารถเข้าไปก้าวก่ายได้ รัฐบาลมีอำนาจเพียงเข้าไปติดตามดูว่ามีดำเนินการตามระเบียบและกระบวนการทางกฎหมายหรือไม่เพียงเท่านั้น
...........................................
วันจันทร์ที่ 1 กุมภาพันธ์ 2564
"กลาโหมย้ำ การปกครองบังคับบัญชาทางทหาร ต้องยึดแบบธรรมเนียมทหารและหลักกฎหมาย ไม่ใช้ความรุนแรงโดยเด็ดขาด"
พล.ท.คงชีพ ตันตระวาณิชย์ โฆษก กห. เปิดเผยว่า กห.ให้ความสำคัญกับการปกครองบังคับบัญชา และการพัฒนาคุณภาพชีวิตของกำลังพลในทุกระดับอย่างต่อเนื่อง
โดย พล.อ.ประยุทธ์ จันท์โอชา นรม.และรมว.กห.ได้ย้ำเป็นนโยบายสำคัญในการประชุมสภากลาโหม กับ หัวหน้าหน่วยขึ้นตรงกระทรวงกลาโหมและผู้บัญชาการทุกเหล่าทัพ ถึงการปกครองบังคับบัญชาของทุกเหล่าทัพ ต้องดำรงความยุติธรรม และเป็นไปตามแบบธรรมเนียมทหาร ยึดระเบียบและหลักกฎหมาย บนพื้นฐานของหลักเมตตาธรรม มนุษยธรรมและหลักสิทธิมนุษยชน โดยต้องไม่มีการใช้ความรุนแรงเด็ดขาด ทั้งนี้ให้ผู้บังคับหน่วยทุกระดับถือปฏิบัติและกำกับดูแลตามสายการบังคับบัญชาอย่างใกล้ชิด และต้องรับผิดชอบหากปล่อยปละละเลย
โฆษก กห. กล่าวเพิ่มเติม ถึงกรณีการบาดเจ็บและเสียชีวิตของกำลังพลจากการฝึกและการปกครองบังคับบัญชาที่ผ่านมาในทุกกรณีที่เกิดขึ้นกับหน่วยงานของกองทัพ ได้ตั้งกรรมการสอบสวนจากหน่วยเหนือของทุกเหล่าทัพถึงสาเหตุที่เกิดขึ้น เพื่อให้ได้ข้อเท็จจริงและดำรงความยุติธรรมกับทุกฝ่ายตามระเบียบและหลักกฎหมาย โดยสรุปภาพรวมความเสี่ยงหลักของเหตุเกิดจากทั้งปัญหาของกำลังพลทหาร รวมถึงผู้ฝึกหรือผู้ปกครอง โดยกำลังพลทหารบางรายมีปัญหาพื้นฐานเดิมส่วนตัวและด้านสุขภาพ ส่งผลต่อพฤติกรรมและความสามารถทางร่างกาย ซึ่งมีมาตรการดูแลเป็นพิเศษในทุกกรณี ในขณะที่ผู้ฝึกและผู้ปกครองบางราย ไม่ปฏิบัติตามนโยบายที่กำหนด ขาดสำนึกและความรับผิดชอบในการใช้อำนาจหน้าที่ มีการลงโทษไม่เป็นไปตามแบบธรรมเนียมทหารและขัดต่อหลักมนุษยธรรม ถือเป็นทั้งความผิดทางกฎหมายและความผิดทางวินัยร้ายแรง ซึ่งทุกเหล่าทัพ ได้ลงโทษทางวินัยผู้กระทำผิดในทุกราย หนักเบาตามมูลฐานความผิดจากผลการสอบสวน และหากมีความผิดตามกฎหมาย ต้องได้รับโทษทุกรายไม่มีละเว้น ทั้งนี้ กองทัพไม่ได้ละเลยในการแสดงความเสียใจและเยียวยากับครอบครัวกำลังพลทหารที่ได้รับบาดเจ็บ ทุพลภาพหรือเสียชีวิตจากเหตุที่เกิดขึ้นในทุกกรณี
เหล่านี้ ถือเป็นบทเรียนของการปกครองบังคับบัญชาทางทหาร ที่ กห.โดยทุกเหล่าทัพตระหนักและให้ความสำคัญร่วมกัน โดยไม่ต้องการให้เกิดปัญหาในลักษณะเช่นนี้ขึ้นอีก ทั้งนี้ได้ศึกษาและร่วมกันกำหนดมาตรการป้องกัน แก้ปัญหาการปกครองบังคับบัญชาในทุกระดับชั้นให้รัดกุมมากขึ้น บนพื้นฐานของการใช้อำนาจหน้าที่อย่างถูกต้องตามแบบธรรมเนียมทหารและหลักกฎหมายที่เกี่ยวข้อง พร้อมทั้งได้ร่วมกันกวดขันการฝึกทหารใหม่ รวมทั้งการปกครองบังคับบัญชาระดับหมู่ หมวดและชุดปฏิบัติการใกล้ชิดมากขึ้นควบคู่กับการพัฒนาคุณภาพชีวิตกำลังพล พร้อมกันนี้ได้เปิดช่องทางการร้องเรียนกับกำลังพลทุกระดับตามแบบธรรมเนียมทหารหากไม่ได้รับความเป็นธรรม ขณะเดียวกันได้เปิดศูนย์รับเรื่องราวร้องเรียนร้องทุกข์ของ กห.และเหล่าทัพ ให้ประชาชน หรือครอบครัวกำลังพลที่ไม่ได้รับความเป็นธรรมเข้าร้องเรียน เพื่อดำรงความยุติธรรมและความโปร่งใสขององค์กร
วันจันทร์ที่ 1 กุมภาพันธ์ 2564
เตรียมพร้อมกับการลงทุนพันธบัตรออมทรัพย์รุ่น “เราชนะบนวอลเล็ต สบม.”
การลงทุนพันธบัตรออมทรัพย์ผ่านดิจิทัลแพลตฟอร์มการออมการลงทุนใหม่ให้กับผู้ลงทุนพันธบัตรออมทรัพย์ ครั้งนี้เป็นการจำหน่ายพันธบัตรออมทรัพย์รุ่น “เราชนะบนวอลเล็ต สบม” รุ่นอายุ 5 ปี อัตราดอกเบี้ยแบบขั้นบันไดเฉลี่ยร้อยละ 2.00 ต่อปี
กลับมาอีกครั้งกับการลงทุนพันธบัตรออมทรัพย์ผ่านดิจิทัลแพลตฟอร์มที่จะสร้างปรากฎการณ์และประสบการณ์การออมการลงทุนใหม่ให้กับผู้ลงทุนพันธบัตรออมทรัพย์ โดยในครั้งนี้ เป็นการจำหน่ายพันธบัตรออมทรัพย์รุ่น “เราชนะบนวอลเล็ต สบม” รุ่นอายุ 5 ปี อัตราดอกเบี้ยแบบขั้นบันไดเฉลี่ยร้อยละ 2.00 ต่อปี
นางแพตริเซีย มงคลวนิช ผู้อำนวยการสำนักงานบริหารหนี้สาธารณะ เปิดเผยว่าในวันที่ 1 กุมภาพันธ์ 2564 เป็นวันแรกของการจำหน่ายพันธบัตรออมทรัพย์รุ่น “เราชนะบนวอลเล็ต สบม.” ซึ่งผู้มีประสบการณ์ลงทุนผ่านวอลเล็ต สบม. จะทราบว่ามีสิทธิประโยชน์และความสะดวกมากมาย เช่น ซื้อง่ายผ่าน แอปพลิเคชันได้ตลอด 24 ชั่วโมง เปิดจำหน่ายก่อนการจำหน่ายผ่านธนาคาร เช็คดอกเบี้ยและรายละเอียดธุรกรรมต่างๆ ผ่านโทรศัพท์มือถือได้ทันที และขายได้พร้อมรับเงินทันทีผ่านวอลเล็ต สบม. หากผู้ลงทุนจำเป็น ต้องใช้เงินสดภายหลังการถือครองแล้ว 6 เดือน นอกจากนี้ ยังแยกวงเงินไม่นับรวมกับการจำหน่ายผ่านธนาคาร ซึ่งเป็นการเปิดโอกาสให้ผู้ลงทุนรายย่อยที่ไม่คุ้นเคยกับการซื้อผลิตภัณฑ์ทางการเงินได้ทดลองลงทุนในสินทรัพย์มั่นคง ผลตอบแทนดี เริ่มต้นเพียง 100 บาท
จึงขอเชิญผู้สนใจดาวน์โหลดแอปพลิเคชันเป๋าตัง เปิดใช้งานและโอนเงินเข้าวอลเล็ต สบม. ได้ตั้งแต่บัดนี้เป็นต้นไป โดยท่านสามารถออมได้จนถึง 5,000,000 บาท สอบถามรายละเอียดการใช้งานวอลเล็ต สบม. ได้ที่ Call Center โทร. 02-111-1111 หรือที่ธนาคารกรุงไทยทุกสาขา
สำนักพัฒนาตลาดตราสารหนี้ สำนักงานบริหารหนี้สาธารณะ
โทร. 0 2271 7999 ต่อ 5809/ 0 2265 8050 ต่อ 5307
วันจันทร์ที่ 1 กุมภาพันธ์ 2564
หมดแล้ว !!!! “เราชนะบนวอลเล็ต สบม.” รอพบ “เราชนะ” ผ่าน 4 ธนาคารตัวแทน วันที่ 5 กุมภาพันธ์ 2564 นี้
การจำหน่ายในรอบนี้ได้รับการตอบรับที่ดี เนื่องจากผลตอบแทนน่าสนใจ ประชาชนคุ้นเคยกับแอปพลิเคชันเป๋าตังมากขึ้น เป็นช่องทางการลงทุนที่สะดวกในยุคโควิด โดยจำหน่ายได้ครบ 5,000 ล้านบาท ภายใน 8 ชั่วโมง
นางแพตริเซีย มงคลวนิช ผู้อำนวยการสำนักงานบริหารหนี้สาธารณะ เปิดเผยว่า การจำหน่ายในรอบนี้ได้รับการตอบรับที่ดี เนื่องจากผลตอบแทนน่าสนใจ ประชาชนคุ้นเคยกับแอปพลิเคชันเป๋าตังมากขึ้น เป็นช่องทางการลงทุนที่สะดวกในยุคโควิด โดยจำหน่ายได้ครบ 5,000 ล้านบาท ภายใน 8 ชั่วโมง
พันธบัตรออมทรัพย์พิเศษรุ่น “เราชนะบนวอลเล็ต สบม.” มีผู้สนใจลงทุนถึงเกือบ 9,600 คน โดยมีผู้ลงทุนอายุตั้งแต่ 16 ปี จนถึงอายุ 94 ปี ส่วนใหญ่เป็นวัยทำงานตอนต้นจนถึงวัยก่อนเกษียณ โดยสิ่งที่น่าสนใจ คือ ผู้ลงทุนวัยหลังเกษียณให้ความสนใจลงทุนผ่านวอลเล็ต สบม. เพิ่มขึ้นคิดเป็นถึงเกือบ 1 ใน 4 ของจำนวนรายการทั้งหมด และจำนวนรายการผู้ลงทุนในต่างจังหวัดมากกว่ารอบที่ผ่านมา ซึ่งแสดงให้เห็นถึงการรู้จักและเข้าถึงเป๋าตังของประชาชน นอกจากนี้ วงเงินซื้อเฉลี่ยต่อรายสูงขึ้นเป็นเกือบ 460,000 บาท แสดงถึงความมั่นใจในการทำธุรกรรมทางการเงินผ่านช่องทางออนไลน์ และแนวโน้มความสำคัญของการซื้อพันธบัตรออมทรัพย์ผ่านดิจิทัลแพลตฟอร์มในอนาคต ซึ่งผู้ลงทุนสามารถเข้าถึงการลงทุนได้ง่าย ลดความเสี่ยงของประชาชนในภาวะการแพร่ระบาดของเชื้อไวรัสโควิด-19 และตอบสนองความต้องการของผู้ลงทุนได้เป็นอย่างดี
สบน. ขอขอบคุณประชาชนที่ให้ความสนใจลงทุนพันธบัตรออมทรัพย์พิเศษรุ่น “เราชนะบนวอลเล็ต สบม.” และพบกับพันธบัตรออมทรัพย์พิเศษ “เราชนะ” ที่จะจำหน่ายผ่าน 4 ธนาคารตัวแทนจำหน่าย ได้แก่ บมจ. กรุงเทพ บมจ. กรุงไทย บมจ. กสิกรไทย และ บมจ. ไทยพาณิชย์ ในวันที่ 5 กุมภาพันธ์ 2564 โดยจะจำหน่ายรุ่น 5 ปี และ 10 ปี อัตราดอกเบี้ยแบบขั้นบันไดเฉลี่ยร้อยละ 2.00 ต่อปี และร้อยละ 2.50 ต่อปี ตามลำดับ
สำนักพัฒนาตลาดตราสารหนี้ สำนักงานบริหารหนี้สาธารณะ
โทร. 0 2271 7999 ต่อ 5809/ 0 2265 8050 ต่อ 5307
วันจันทร์ที่ 1 กุมภาพันธ์ 2564
ธพส. โชว์ผลตรวจแรงงานก่อสร้างศูนย์ราชการเฉลิมพระเกียรติฯ โซนซี ไร้เงาผู้ติดเชื้อโควิด-19 ย้ำมั่นใจเปิดบริการได้ตามแผนงาน ปี 2566
ธพส.จับมือ รพ.จุฬาภรณ์ ปฏิบัติการเชิงรุกตรวจคัดกรองคนงานก่อสร้างศูนย์ราชการเฉลิมพระเกียรติฯ โซนซี แจงผลตรวจไร้เงาผู้ติดเชื้อ พร้อมกำชับผู้รับจ้างก่อสร้างปฎิบัติตนตามมาตรการป้องกันโควิด-19 อย่างเคร่งครัดและสม่ำเสมอ พร้อมเดินหน้าก่อสร้างศูนย์ราชการฯ
ธพส.จับมือ รพ.จุฬาภรณ์ ปฏิบัติการเชิงรุกตรวจคัดกรองคนงานก่อสร้างศูนย์ราชการเฉลิมพระเกียรติฯ โซนซี แจงผลตรวจไร้เงาผู้ติดเชื้อ พร้อมกำชับผู้รับจ้างก่อสร้างปฎิบัติตนตามมาตรการป้องกันโควิด-19 อย่างเคร่งครัดและสม่ำเสมอ พร้อมเดินหน้าก่อสร้างศูนย์ราชการเฉลิมพระเกียรติฯ โซนซี เปิดบริการได้ตามแผนงานภายในปี 2566
ดร.นาฬิกอติภัค แสงสนิท กรรมการผู้จัดการ บริษัท ธนารักษ์พัฒนาสินทรัพย์ จำกัด หรือ ธพส. เปิดเผยว่า ธพส. ให้ความสำคัญกับมาตรการป้องกันการเแพร่ระบาดของโรคติดเชื้อไวรัสโคโรนา 2019 ระลอกใหม่ เป็นอย่างมาก โดยล่าสุดเมื่อวันที่ 25 – 27 มกราคม ที่ผ่านมา ธพส. ได้รับความร่วมมือจากโรงพยาบาลจุฬาภรณ์จัดทีมแพทย์และพยาบาลตรวจคัดกรองโรคโควิด-19 ให้กับคนงานก่อสร้างของบริษัท อิตาเลี่ยนไทย ดีเวล๊อปเมนต์ จำกัด (มหาชน) ซึ่งเป็นผู้รับจ้างก่อสร้างโครงการศูนย์ราชการเฉลิมพระเกียรติ ๘๐ พรรษา ๕ ธันวาคม ๒๕๕๐ โซนซี และโครงการก่อสร้างศูนย์การแพทย์ภัทรมหาราชานุสรณ์ โรงพยาบาลจุฬาภรณ์ ซึ่งมีแรงงานพักอาศัยรวมอยู่ที่พักเดียวกันเป็นจำนวนมากกว่า 1,500 คน จึงนับเป็นหนึ่งในมาตรการสำคัญที่กำหนดให้มีการตรวจคัดกรองอย่างต่อเนื่อง หากมีการพบผู้ติดเชื้อจะได้มีการรักษาและป้องกันไม่ให้เกิดการแพร่ระบาดได้อย่างทันท่วงที
สำหรับผลตรวจในครั้งนี้ ธพส. ได้รับรายงานจาก บริษัท อิตาเลี่ยนไทย ดีเวล๊อปเมนต์ จำกัด (มหาชน) ผู้รับจ้างก่อสร้างโครงการฯ ว่าไม่มีผู้ติดเชื้อโควิด-19 ซึ่งที่ผ่านมาโครงการฯ มีความเข้มงวดในปฏิบัติการควบคุมดูแลสุขอนามัยของแรงงานเป็นอย่างดี อย่างไรก็ตาม ธพส. ได้เน้นย้ำทุกคนไม่ให้การ์ดตก โดยได้กำชับผู้รับจ้างให้ปฏิบัติตามมาตรการป้องกันการแพร่ระบาดโควิด-19 อย่างเคร่งครัด
ปัจจุบัน โครงการศูนย์ราชการเฉลิมพระเกียรติ ฯ โซนซี อยู่ระหว่างการดำเนินงานก่อสร้างชั้นใต้ดิน มีความคืบหน้ากว่า 40% ซึ่งเป็นไปตามแผนงานที่คาดการณ์ไว้ และพร้อมเปิดให้บริการได้ภายในปี 2566
วันจันทร์ที่ 1 กุมภาพันธ์ 2564
มหาดไทยจัดปฐมนิเทศข้าราชการ ประจำปี 2564 เน้นย้ำ “ต้องเป็นผู้ใฝ่รู้ ใฝ่เรียน มุ่งมั่นและทุ่มเทในการทำงาน เป็นกำลังสำคัญในการขับเคลื่อนภารกิจมหาดไทยเพื่อประชาชน”
มหาดไทยจัดปฐมนิเทศข้าราชการ ประจำปี 2564 เน้นย้ำ “ต้องเป็นผู้ใฝ่รู้ ใฝ่เรียน มุ่งมั่นและทุ่มเทในการทำงาน เป็นกำลังสำคัญในการขับเคลื่อนภารกิจมหาดไทยเพื่อประชาชน”
วันนี้ (1 ก.พ. 2564) เวลา 15.00 น. ณ ห้องจอมพล ชั้น 1 อาคารอำนวยการ วิทยาลัยป้องกันและบรรเทาสาธารณภัย วิทยาเขตปทุมธานี จังหวัดปทุมธานี นายฉัตรชัย พรหมเลิศ ปลัดกระทรวงมหาดไทย มอบหมายให้ นายสมคิด จันทมฤก รองปลัดกระทรวงมหาดไทย เป็นประธานในพิธีเปิดโครงการปฐมนิเทศข้าราชการสำนักงานปลัดกระทรวงมหาดไทยที่อยู่ระหว่างทดลองปฏิบัติหน้าที่ราชการ ประจำปีงบประมาณ พ.ศ. 2564 จัดขึ้นระหว่างวันที่ 1-5 กุมภาพันธ์ 2564 เพื่อพัฒนาศักยภาพของผู้ได้รับการบรรจุและแต่งตั้งเข้ารับราชการในสำนักงานปลัดกระทรวงมหาดไทยให้ได้เรียนรู้ระเบียบแบบแผน วิธีการปฏิบัติราชการและเสริมสร้างประสิทธิภาพในการทำงาน ตลอดจนส่งเสริมคุณธรรม จริยธรรม โดยมีผู้เข้ารับการปฐมนิเทศ จำนวน 117 คน
นายสมคิด จันทมฤก กล่าวว่า สำนักงานปลัดกระทรวงมหาดไทย (สป.มท.) ได้ดำเนินการเลือกสรรบุคคลเข้าสู่ระบบราชการ ผ่านระบบคุณธรรมมาอย่างต่อเนื่อง จึงเป็นที่น่าภาคภูมิใจของทุกท่านที่ได้ผ่านกระบวนการเลือกสรร โดย สป.มท. มีภารกิจเกี่ยวกับการพัฒนายุทธศาสตร์และแปลงนโยบายของกระทรวงเป็นแผนการปฏิบัติงาน จัดสรรทรัพยากร และบริหารราชการทั่วไปของกระทรวงมหาดไทย การรักษาความมั่นคงภายใน การรักษาความสงบเรียบร้อยและอำนวยความเป็นธรรม และการส่งเสริมและสนับสนุนการบริหารราชการส่วนภูมิภาค เพื่อให้บรรลุเป้าหมายและเกิดผลสัมฤทธิ์ตามภารกิจของกระทรวงมหาดไทย ด้วยเหตุนี้ข้าราชการของ สป.มท. ต้องเป็นผู้มีความรู้ ความรอบรู้ และเชี่ยวชาญในเรื่องระเบียบ กฎหมาย ที่เกี่ยวข้องกับการปฏิบัติงาน มีความใฝ่รู้ ใฝ่เรียน หมั่นศึกษาหาความรู้รอบตัวอยู่เสมอ มีความมุ่งมั่นตั้งใจและทุ่มเทในการทำงาน ซึ่งในอนาคตทุกท่านที่ได้รับการบรรจุใหม่ในที่นี้ ก็จะเป็นกำลังสำคัญในการขับเคลื่อนภารกิจของ สป.มท. ได้อย่างมีคุณภาพ เป็นกำลังสำคัญของประเทศชาติและประชาชนต่อไป
สำหรับการดำเนินโครงการปฐมนิเทศข้าราชการสำนักงานปลัดกระทรวงมหาดไทยที่อยู่ระหว่างทดลองปฏิบัติหน้าที่ราชการ ประจำปีงบประมาณ พ.ศ. 2564 ประกอบด้วย การบรรยายเกี่ยวกับบทบาท อำนาจหน้าที่ โครงสร้างกระทรวงมหาดไทย สำนักงานปลัดกระทรวงมหาดไทย และสำนักงานจังหวัด ความรับผิดชอบของตำแหน่งหน้าที่ การสร้างประสิทธิภาพการทำงาน คุณธรรม จริยธรรมสำหรับการปฏิบัติตนในระบบราชการ และการนำหลักปรัชญาของเศรษฐกิจพอเพียงไปสู่การปฏิบัติตนจนเป็นวิถีชีวิต นอกจากนี้ ยังมีกิจกรรมการสร้างแรงบันดาลใจเพื่อเสริมสร้างพฤติกรรมการปฏิบัติงานสู่ความเป็นเลิศโดยวิทยากรผู้ทรงคุณวุฒิ ซึ่งมีความรู้ความสามารถที่จะมาถ่ายทอดประสบการณ์ให้แก่ข้าราชการบรรจุใหม่ในครั้งนี้ เพื่อเตรียมความพร้อมให้แก่ข้าราชการของสำนักงานปลัดกระทรวงมหาดไทย ในการบำบัดทุกข์ บำรุงสุข พี่น้องประชาชนต่อไป
วันจันทร์ที่ 1 กุมภาพันธ์ 2564
ขยายพื้นที่อนุรักษ์กรุงรัตนโกสินทร์เป็นเมืองเก่า
...
ปัจจุบันโครงการพัฒนาขนาดใหญ่
ในพื้นที่กรุงรัตนโกสินทร์
รวมทั้งการท่องเที่ยวในบริเวณเกาะรัตนโกสินทร์
เป็นที่นิยมเพิ่มมากขึ้น
ทำให้เกิดการเปลี่ยนแปลงการใช้ที่ดิน
การจราจร วัฒนธรรมและสิ่งแวดล้อม
.
เดิมพื้นที่กรุงรัตนโกสินทร์มีเพียง 3 บริเวณ
คือ กรุงรัตนโกสินทร์ชั้นใน กรุงรัตนโกสินทร์ชั้นนอก
และบริเวณฝั่งธนบุรีตรงข้ามกรุงรัตนโกสินทร์
.
แต่ล่าสุดพื้นที่กรุงรัตนโกสินทร์ยังครอบคลุม
พื้นที่ต่อเนื่องบริเวณกรุงรัตนโกสินทร์ชั้นนอก
ตั้งแต่แนวกึ่งกลางคลองรอบกรุง
(คลองบางลำพู และคลองโอ่งอ่าง)
แนวกึ่งกลางแม่น้ำเจ้าพระยาด้านทิศเหนือและทิศใต้
และแนวคลองผดุงกรุงเกษมฝั่งตะวันออก
ตามระเบียบสำนักนายกรัฐมนตรีว่าด้วยการอนุรักษ์
และพัฒนากรุงรัตนโกสินทร์ และเมืองเก่า พ.ศ. 2564
.
โดยมีมรดกทางวัฒนธรรมที่สำคัญ
เช่น คลองผดุงกรุงเกษม วัดบางขุนพรหม (ธปท.)
และวัดไตรมิตรวิทยารามวรวิหาร
.
ดังนั้น ใครที่สนใจเรื่องราวของกรุงรัตนโกสินทร์
ที่ทรงคุณค่าทางประวัติศาสตร์
และเติบโตขึ้นตามการพัฒนาของเมือง
จะต้องไม่พลาดความรู้ที่เป็นประโยชน์นี้
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันจันทร์ที่ 1 กุมภาพันธ์ 2564
เปิดเกณฑ์! แบ่งจังหวัดรับวันหยุดประจำภาค ปี 64
...
เป็นที่ฮือฮามาแล้วก่อนหน้านี้
หลังจากที่ ครม. มีมติเมื่อวันที่ 29 ธ.ค. 63
กำหนดวันหยุดราชการเพิ่มเป็นกรณีพิเศษ แบบหยุดทั้งประเทศ
และวันหยุดราชการประจำภาค ประจำปี 2564 เป็นการเฉพาะ
เพื่อกระตุ้นเศรษฐกิจและการท่องเที่ยวในปีนี้
.
วันศุกร์ที่ 12 ก.พ. 64 (วันตรุษจีน)
วันจันทร์ที่ 12 เม.ย. 64 (เทศกาลสงกรานต์)
วันอังคารที่ 27 ก.ค. 64 (หยุดชดเชยวันเข้าพรรษา)
วันศุกร์ที่ 24 ก.ย. 64 (วันมหิดล)
.
ภาคเหนือ : วันศุกร์ที่ 26 มี.ค. 64 (ประเพณีไหว้พระธาตุ)
ภาคอีสาน : วันจันทร์ที่ 10 พ.ค. 64 (ประเพณีงานบุญบั้งไฟ)
ภาคใต้ : วันพุธที่ 6 ต.ค. 64 (ประเพณีสารทเดือนสิบ)
ภาคกลาง : วันพฤหัสบดีที่ 21 ต.ค. 64 (เทศกาลออกพรรษา)
.
สำหรับวันหยุดราชการประจำภาคนั้น
หลายคนสงสัยว่า หยุดเฉพาะภาคนั้นใช่ไหม?
และจังหวัดเราอยู่ภาคอะไรกันแน่?
.
เรื่องนี้ทีมงานไปสอบถามจากหน่วยงานที่รับผิดชอบได้ความว่า
“วันหยุดประจำภาคไหน ก็ให้หยุดเฉพาะภาคนั้น”
และหยุดเฉพาะหน่วยงานของรัฐ โดยดูจากสถานที่ตั้ง
ของหน่วยราชการ รัฐวิสาหกิจ โรงเรียน ว่าอยู่ในจังหวัดไหน
ก็ให้หยุดตามวันหยุดประจำภาคนั้น
เท่ากับว่า 1 คน จะมีวันหยุดประจำภาค 1 วัน
.
ส่วนภาคเอกชนและธนาคารให้พิจารณาตามความเหมาะสม
แต่รัฐบาลก็ขอความร่วมมือเพื่อให้เกิดความพร้อมเพรียงกัน
.
ทีนี้จังหวัดไหนอยู่ภาคไหน ให้อ้างอิงจากประกาศ
คณะกรรมการนโยบายการบริหารจังหวัด
และกลุ่มจังหวัดแบบบูรณาการ
ที่ประกาศในราชกิจจานุเบกษา เมื่อวันที่ 17 พ.ย. 60
.
โดยหลักเกณฑ์วันหยุดประจำภาคกำหนดให้
.
1.ภาคกลาง (จังหวัดภาคกลาง+ตะวันออก) ประกอบด้วย
กทม. ชัยนาท อยุธยา ลพบุรี สระบุรี สิงห์บุรี
อ่างทอง นนทบุรี ปทุมธานี นครปฐม
สมุทรปราการ กาญจนบุรี ราชบุรี สุพรรณบุรี
ประจวบคีรีขันธ์ เพชรบุรี สมุทรสงคราม
สมุทรสาคร ฉะเชิงเทรา ชลบุรี ระยอง
จันทบุรี ตราด นครนายก ปราจีนบุรี สระแก้ว
.
2.ภาคใต้ (จังหวัดภาคใต้+ภาคใต้ชายแดน) ประกอบด้วย
ชุมพร นครศรีธรรมราช พัทลุง สุราษฎร์ธานี
สงขลา กระบี่ ตรัง พังงา ภูเก็ต ระนอง สตูล
นราธิวาส ปัตตานี ยะลา
.
3.ภาคอีสาน ประกอบด้วย
บึงกาฬ เลย หนองคาย หนองบัวลำภู อุดรธานี
นครพนม มุกดาหาร สกลนคร กาฬสินธุ์
ขอนแก่น มหาสารคาม ร้อยเอ็ด ชัยภูมิ
นครราชสีมา บุรีรัมย์ สุรินทร์ ยโสธร
ศรีสะเกษ อำนาจเจริญ อุบลราชธานี
.
4.ภาคเหนือ ประกอบด้วย
เชียงใหม่ แม่ฮ่องสอน ลำปาง ลำพูน
เชียงราย น่าน พะเยา แพร่ ตาก
พิษณุโลก เพชรบูรณ์ สุโขทัย อุตรดิตถ์
กำแพงเพชร นครสวรรค์ พิจิตร อุทัยธานี
.
อ่านประกาศ คกก. นโยบายการบริหารงานจังหวัดฯ คลิกhttp://www.ratchakitcha.soc.go.th/DATA/PDF/2560/E/281/14.PDF
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันจันทร์ที่ 1 กุมภาพันธ์ 2564
กทม. แจงกรณีแจ้งไทม์ไลน์สาขาร้านอาหารผิดพลาด ขอรับข้อคำแนะนำ ทบทวนกระบวนการจัดทำไทม์ไลน์ ตรวจสอบความถูกต้องของข้อมูลและผู้ป่วยก่อนเผยแพร่ต่อสาธารณะ
กทม. แจงกรณีแจ้งไทม์ไลน์สาขาร้านอาหารผิดพลาด ขอรับข้อคำแนะนำ ทบทวนกระบวนการจัดทำไทม์ไลน์ ตรวจสอบความถูกต้องของข้อมูลและผู้ป่วยก่อนเผยแพร่ต่อสาธารณะ ป้องกันไม่ให้เกิดการสื่อสารที่คลาดเคลื่อน
วันนี้ (1ก.พ.64) นางสาววรนุช สวยค้าข้าว ผู้อำนวยการสำนักงานประชาสัมพันธ์ สำนักปลัดกรุงเทพมหานคร ชี้แจงข้อเท็จจริงกรณีการสอบสวนโรคผู้ป่วยโควิด-19 รายที่ 632 และรายที่ 660 ที่ระบุ กทม.แจ้งไทม์ไลน์สาขาร้านอาหารผิดพลาดว่า เจ้าหน้าที่จะใช้ข้อมูลจากสถานพยาบาล ประกอบกับการสัมภาษณ์ผู้ติดเชื้อฯ และจากข้อมูลการสอบสวนโรค แล้วจัดทำเป็นชุดข้อมูล เพื่อเสนอคณะทำงานพิจารณา แล้วจึงจัดทำเป็นไทม์ไลน์ เพื่อเผยแพร่ต่อสาธารณะ อย่างไรก็ตามเนื่องจากการจัดทำไทม์ไลน์ต้องการความรวดเร็ว ประกอบกับในสถานการณ์ปัจจุบันพบว่ามีการติดเชื้อในกลุ่มคนที่มีกิจกรรมบางอย่างร่วมกันที่ไม่สามารถป้องกันการติดเชื้อได้ เช่น ไม่สามารถมีระยะห่างระหว่างกัน หรือสวมหน้ากากอนามัยตลอดเวลา เพื่อให้การควบคุมและป้องกันโรคด้วยความรวดเร็ว จึงต้องจัดทีมผู้สอบถามข้อมูลเบื้องต้น ซึ่งเจ้าหน้าที่จากส่วนกลางอาจไม่มีความชำนาญในพื้นที่ รวมทั้งไม่ทราบว่า ร้านอาหารดังกล่าวมีหลายสาขา จึงทำให้เกิดความคลาดเคลื่อนของการรายงานสถานที่ จากข้อมูลที่ผู้ป่วยทั้ง 2 รายแจ้งว่าไปร้านโรงสีโภชนา เขตสาทร จึงรายงานเป็นร้านโรงสีโภชนา แขวงลุมพินี เขตปทุมวัน ในครั้งที่ 1 และร้านโรงสีโภชนา เขตปทุมวัน ในครั้งที่ 2
อย่างไรก็ตามกรุงเทพมหานคร ขอรับข้อคำแนะนำ เพื่อทบทวนกระบวนการจัดทำไทม์ไลน์ โดยจะตรวจสอบความถูกต้องของข้อมูล และสอบถามกลับไปยังผู้ป่วยอีกครั้ง ก่อนเผยแพร่ต่อสาธารณะ เพื่อป้องกันไม่ให้เกิดการสื่อสารที่คลาดเคลื่อนในครั้งต่อไป
ทั้งนี้ กรุงเทพมหานครได้เข้าไปตรวจสอบร้านอาหารโรงสีโภชนาทุกสาขา เพื่อสร้างความมั่นใจให้กับประชาชนว่ามีความปลอดภัยและไม่เป็นแหล่งแพร่เชื้อ โดยจะดำเนินการประชาสัมพันธ์ในช่องทางการสื่อสารต่าง ๆ เพื่อให้ประชาชนเกิดความมั่นใจในการเข้ารับบริการในสถานที่แห่งนั้นต่อไป
------------------
วันจันทร์ที่ 1 กุมภาพันธ์ 2564
ลงทุนง่าย พันธบัตร "เราชนะ" เริ่มต้นแค่ 100 บ.
...
กลับมาอีกครั้งกับการลงทุนพันธบัตรออมทรัพย์
ผ่านดิจิทัลแพลตฟอร์ม
ที่เริ่มเปิดขายเป็นที่เรียบร้อยแล้ว
กับพันธบัตรออมทรัพย์รุ่น “เราชนะ”
.
จัดจำหน่ายโดยกระทรวงการคลัง
ซึ่งเป็นแบบไร้ใบตราสาร (Scripless)
วงเงินทั้งสิ้น 60,000 ล้านบาท
เพื่อส่งเสริมให้ประชาชนเข้าถึงพันธบัตร
ที่มีความมั่นคงสูงได้มากขึ้น
โดยสามารถเลือกลงทุนตามความสะดวก
.
1. รุ่นเราชนะบนวอลเล็ต สบม.
วงเงินจำหน่าย 5,000 ล้านบาท รุ่นอายุ 5ปี
อัตราดอกเบี้ยแบบขั้นบันได เฉลี่ย 2% ต่อปี
วงเงินซื้อขั้นต่ำ 100 - 5,000,000 บาท
สามารถโหลดแอปพลิเคชันเป๋าตัง
เพื่อลงทะเบียนและโอนเงินเข้าวอลเล็ต สบม.
เปิดจำหน่ายตั้งแต่บัดนี้ - 19 ก.พ. 64
2. รุ่นเราชนะ
วงเงินจำหน่าย 55,000 ล้านบาท
ลงทุนขั้นต่ำ 1,000 บาท แบบไม่จำกัดวงเงินซื้อ
จัดจำหน่ายผ่าน 4 ธนาคาร ได้แก่
ธ.กรุงไทย ธ.กรุงเทพ ธ.กสิกรไทย และ ธ.ไทยพาณิชย์
เปิดจำหน่ายตั้งแต่วันที่ 5 - 19 ก.พ. 64
แบ่งจำหน่ายเป็น 2 แบบ
.
สำหรับบุคคลธรรมดา
อัตราดอกเบี้ยแบบขั้นบันได รุ่นอายุ 5 ปี
อัตราดอกเบี้ยเฉลี่ย 2% ต่อปี
และรุ่นอายุ 10 ปี อัตราดอกเบี้ยเฉลี่ย 2.5% ต่อปี
.
สำหรับนิติบุคคลที่ไม่แสวงหากำไร รุ่นอายุ 15 ปี
อัตราดอกเบี้ยคงที่ร้อยละ 1.8% ต่อปี
.
สอบถามข้อมูลเพิ่มเติม
เกี่ยวกับเงื่อนไขการจำหน่ายพันธบัตร
ผ่านช่องทางต่าง ๆ ของธนาคารตัวแทนจำหน่ายทั้ง 4 แห่ง
หรือสำนักงานบริหารหนี้สาธารณะ
โทร. 0 2265 8050, 0 2271 7999
#ไทยคู่ฟ้า #รวมไทยสร้างชาติ #ร่วมต้านโควิด19
-------------------
อัลบั้มภาพ
prev
next
ข่าวที่เกี่ยวข้อง
ตอบข้อสงสัย ร้านค้าแบบไหนเข้าร่วม "เราชนะ" ได้
หนุน! ผลิต “ถั่งเช่าไหมไทย” สร้างรายได้เกษตรกร
เดินหน้าฉลุย ยอดสมาชิก กอช. แตะ 2.4 ล้านคน
ใครปลูก “ไม้มีค่า” ลงทะเบียนเลย ตัดขายแปรรูปได้
ขยายพื้นที่อนุรักษ์กรุงรัตนโกสินทร์เป็นเมืองเก่า
วันจันทร์ที่ 1 กุมภาพันธ์ 2564
เร่งบรรจุราชการ แก้ว่างงาน ช่วงโควิด
...
จากการระบาดของโรคโควิด-19
ทำให้หลายคนต้องว่างงานจากหลายสาเหตุ
ขณะที่หน่วยงานภาครัฐยังมีตำแหน่งงานว่าง
ที่จะรองรับผู้สนใจทำงานราชการ
.
เรื่องนี้สำนักงาน ก.พ.จะเร่งดำเนินการ
ตามที่ ครม.เห็นชอบล่าสุด
โดยจะเพิ่มที่นั่งสอบภาค ก
รีบตรวจและประกาศผล ภายในเดือน ส.ค. 64
เร่งเรียกบรรจุคนที่สอบผ่านแล้วและขึ้นบัญชีอยู่
และจะรับสมัครด้วยวิธีอื่นที่มีในระเบียบ
เช่น ผู้พิการ ผู้มีความรู้ความชำนาญสูง ฯลฯ
.
นอกจากนี้ จะเพิ่มอัตราพนักงานราชการ
อีก 219,849 อัตรา รวมกับอัตราเกษียณ 1,308 อัตรา
รวมเป็น 221,157 อัตรา
โดยจะกระจายตำแหน่งว่างไปในพื้นที่ต่าง ๆ
และใช้วิธีการจ้างที่รวดเร็วมากขึ้น
.
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันจันทร์ที่ 1 กุมภาพันธ์ 2564
เดินหน้าฉลุย ยอดสมาชิก กอช. แตะ 2.4 ล้านคน
...
การส่งเสริมและสร้างวินัยการออม
ถือเป็น “วาระแห่งชาติ” เพื่อส่งเสริมให้คนทุกวัย
โดยเฉพาะผู้มีอาชีพอิสระเตรียมพร้อมทางการเงิน
เพื่อใช้ในวัยเกษียณอย่างมีคุณภาพ
.
ที่ผ่านมากองทุนการออมแห่งชาติ (กอช.)
เป็นกลไกส่งเสริมการออมในกลุ่มผู้ฝากรายย่อย
ที่ได้รับความสนใจจากประชาชนเพิ่มขึ้นต่อเนื่อง
.
นับจากปี 2559 จนถึงสิ้นปี 2563
กอช.มีสมาชิกเพิ่มขึ้นจาก 400,000 คน
เป็นมากกว่า 2,400,000 คน
.
อาชีพที่สนใจสมัครสูงสุด คือ
อาชีพเกษตรกร 48%
อาชีพอิสระ 31%
อาชีพค้าขาย 6%
.
น่าสนใจว่า กอช. ยังได้ร่วมกับโรงเรียนในสังกัด สพฐ.
เชิญชวนนักเรียนที่ต้องการวางแผนออมเงิน
ซึ่งมีคนสนใจสมัครเป็นสมาชิกถึง 6% ของสมาชิกทั้งหมด
และหลังจากเรียนจบแล้วก็สามารถออมเงินต่อได้
โดยนำเงินออมไปลดหย่อนภาษีเมื่อเข้าทำงานได้อีกด้วย
.
สำหรับในช่วงที่โรคโควิด -19 กำลังระบาด
สมาชิกบางรายอาจไม่สามารถส่งเงินออมต่อเนื่องได้
กอช. ยืนยันว่า สมาชิกภาพยังคงเดิม
แต่ควรส่งเงินออมสะสมอย่างน้อยปีละ 1 ครั้ง
เพื่อรับเงินสมทบเพิ่มจากรัฐ ตามช่วงอายุของสมาชิก
#ไทยคู่ฟ้า #รวมไทยสร้างชาติ #ร่วมต้านโควิด19
-------------------
อัลบั้มภาพ
prev
next
ข่าวที่เกี่ยวข้อง
ลงทุนง่าย พันธบัตร "เราชนะ" เริ่มต้นแค่ 100 บ.
ตอบข้อสงสัย ร้านค้าแบบไหนเข้าร่วม "เราชนะ" ได้
หนุน! ผลิต “ถั่งเช่าไหมไทย” สร้างรายได้เกษตรกร
ใครปลูก “ไม้มีค่า” ลงทะเบียนเลย ตัดขายแปรรูปได้
ขยายพื้นที่อนุรักษ์กรุงรัตนโกสินทร์เป็นเมืองเก่า
วันจันทร์ที่ 1 กุมภาพันธ์ 2564
สธ.ห่วงข่าวปลอมระบาดซ้ำเติมโควิด แนะเสพสื่ออย่างมีสติ เช็กก่อนแชร์
ปลัดกระทรวงสาธารณสุขห่วงภาวะ Infodemic ข่าวปลอมระบาดในสื่อออนไลน์ แนะประชาชนเสพสื่ออย่างมีสติและระมัดระวัง เช็กก่อนแชร์ ตรวจสอบ และรับข้อมูลจากแหล่งที่เชื่อถือได้
ปลัดกระทรวงสาธารณสุขห่วงภาวะInfodemic ข่าวปลอมระบาดในสื่อออนไลน์ แนะประชาชนเสพสื่ออย่างมีสติและระมัดระวัง เช็กก่อนแชร์ ตรวจสอบ และรับข้อมูลจากแหล่งที่เชื่อถือได้
วันนี้ (1 กุมภาพันธ์ 2564) นายแพทย์เกียรติภูมิ วงศ์รจิต ปลัดกระทรวงสาธารณสุข กล่าวว่า ในสถานการณ์โรคโควิด 19 นอกจากการระบาดของเชื้อไวรัสที่ประชาชนยังต้องร่วมมือสวมหน้ากาก ล้างมือ และเว้นระยะห่างเพื่อป้องกันโรคแล้ว ยังพบปัญหาการระบาดของข้อมูล (Infodemic) โดยเฉพาะการส่งต่อข้อมูลข่าวปลอม (Fake News) ที่เกี่ยวกับโรคโควิด 19 เช่น การพบผู้ติดเชื้อในจังหวัดต่าง ๆ เป็นต้น ทำให้เกิดความเข้าใจผิด และสร้างความตื่นตระหนกให้แก่ประชาชน ล่าสุด มีการนำเสนอข่าวปลอมว่า จังหวัดเชียงใหม่มีผู้ติดเชื้อ โดยอ้างชื่อผู้อำนวยการโรงพยาบาลนครพิงค์ เป็นผู้ให้ข้อมูลเพื่อสร้างความน่าเชื่อถือ ซึ่งกรณีดังกล่าวกระทรวงสาธารณสุขยืนยันว่าไม่เป็นความจริง เนื่องจากจังหวัดเชียงใหม่ไม่พบผู้ติดเชื้อเพิ่มเติมมาเป็นเวลา 19 วันแล้ว
นายแพทย์เกียรติภูมิกล่าวต่อว่า ขอให้ประชาชนเสพสื่อด้วยความระมัดระวัง มีสติและใช้วิจารณญาณทุกครั้งในการเสพข่าวต่างๆ โดยเฉพาะบนโซเชียลมีเดียที่บางครั้งไม่สามารถยืนยันแหล่งที่มาของข่าวได้ชัดเจนโดยก่อนจะเชื่อหรือส่งต่อข้อมูลขอให้พิจารณาความน่าเชื่อถือของบัญชีผู้ใช้งานที่เผยแพร่ข่าวนั้น พิจารณาเนื้อหาของข่าวอย่างละเอียด รอบคอบ โดยเปรียบเทียบเนื้อหากับข่าวจากแหล่งอื่นที่น่าเชื่อถือ หรือเรียกว่าเช็กก่อนแชร์ ไม่อ่านเฉพาะเพียงพาดหัวข่าว มีการตรวจสอบแหล่งข่าวที่ถูกอ้างถึง และสอบถามผู้เชี่ยวชาญหรือบุคลากรทางการแพทย์ที่มีความเข้าใจและสามารถยืนยันเนื้อหาที่ปรากฏในข่าวได้
"สิ่งสำคัญคือการเสพข่าวมากเกินไปอาจทำให้เกิดความเครียดและผลเสียต่อสุขภาพจิตได้เช่นกันโดยขอให้ติดตามข่าวสารที่จำเป็น เสพข่าวอย่างมีสติ ลดเวลาการรับรู้ข่าวสารลง ระมัดระวังข่าวปลอม เลือกรับข่าวสารจากแหล่งที่เชื่อถือได้ เช่น หน่วยงานภาครัฐหรือหน่วยงานด้านสาธารณสุข เป็นต้น" นายแพทย์เกียรติภูมิกล่าว
************************* 1 กุมภาพันธ์ 2564
วันจันทร์ที่ 1 กุมภาพันธ์ 2564
ศบค.มท. สั่งการผู้ว่าฯ ทุกจังหวัด ถือปฏิบัติมาตรการตามข้อกำหนดฯ ฉบับที่ 18 และคำสั่ง ศบค. ที่ 2/2564 โดยเคร่งครัด พร้อมสร้างการรับรู้ผู้มีส่วนเกี่ยวข้องทุกระดับ
ศบค.มท. สั่งการผู้ว่าฯ ทุกจังหวัด ถือปฏิบัติมาตรการตามข้อกำหนดฯ ฉบับที่ 18 และคำสั่ง ศบค. ที่ 2/2564 โดยเคร่งครัด พร้อมสร้างการรับรู้ผู้มีส่วนเกี่ยวข้องทุกระดับ
วันนี้ (1 ก.พ. 64) ศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 กระทรวงมหาดไทย (ศบค.มท.) เปิดเผยว่า พลเอก ประยุทธ์ จันทร์โอชา นายกรัฐมนตรี ได้ลงนามประกาศใช้ ข้อกำหนด ออกตามความในมาตรา 9 แห่งพระราชกำหนดการบริหารราชการในสถานการณ์ฉุกเฉิน พ.ศ. 2548 (ฉบับที่ 18) ลงวันที่ 29 ม.ค. 64 และคำสั่งศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) ที่ 2/2564 เรื่อง พื้นที่สถานการณ์ที่กำหนดเป็นพื้นที่ควบคุม พื้นที่เฝ้าระวังสูง และพื้นที่เฝ้าระวัง ตามข้อกำหนดออกตามความในมาตรา 9 แห่งพระราชกำหนดการบริหารราชการในสถานการณ์ฉุกเฉิน พ.ศ. 2548 ลงวันที่ 29 ม.ค. 64 มีสาระสำคัญ คือ การกำหนดพื้นที่สถานการณ์ เพื่อการบังคับใช้มาตรการควบคุมแบบบูรณาการ ได้แก่ 1) พื้นที่ควบคุมสูงสุดและเข้มงวด พื้นที่ควบคุมสูงสุด พื้นที่ควบคุม พื้นที่เฝ้าระวังสูง และพื้นที่เฝ้าระวัง 2) การใช้อาคารหรือสถานที่ของโรงเรียนและสถาบันการศึกษา 3) มาตรการควบคุมแบบบูรณาการที่จำเป็นสำหรับพื้นที่ 4) การเข้มงวดกับสถานที่หรือกิจกรรมที่เสี่ยงต่อการระบาดของโรคแบบกลุ่มก้อน 5) มาตรการเดินทางและเคลื่อนย้ายแรงงานต่างด้าว 6) มาตรการที่เหมาะสมกับสถานการณ์ของแต่ละพื้นที่ 7) การดำเนินการตามมาตรการป้องกันโรคและการจัดระเบียบ โดยกำหนดเขตพื้นที่สถานการณ์ “พื้นที่ควบคุม” 20 จังหวัด “พื้นที่เฝ้าระวังสูง” 17 จังหวัด และ “พื้นที่เฝ้าระวัง” 35 จังหวัด
เพื่อให้เกิดการดำเนินงานเฝ้าระวังและสกัดกั้นการแพร่ระบาดของโรคติดเชื้อไวรัสโคโรนา 2019 เป็นไปตามข้อกำหนดฯ และคำสั่งฯ ดังกล่าว นายฉัตรชัย พรหมเลิศ ปลัดกระทรวงมหาดไทยในฐานะหัวหน้าผู้รับผิดชอบในการแก้ไขสถานการณ์ฉุกเฉินในส่วนที่เกี่ยวกับการสั่งการและประสานกับผู้ว่าราชการจังหวัดและผู้ว่าราชการกรุงเทพมหานคร ได้สั่งการไปยังผู้ว่าราชการจังหวัดทุกจังหวัดถือปฏิบัติตามข้อกำหนดฯ และคำสั่งฯ โดยเคร่งครัด และสร้างการรับรู้มาตรการต่าง ๆ ให้แก่ผู้ประกอบการ พนักงาน ผู้ให้บริการ ผู้รับบริการ ประชาชน และเจ้าหน้าที่ของรัฐที่เกี่ยวข้องทุกระดับ โดยในกรณีที่จังหวัดจะมีการปรับระดับของแต่ละพื้นที่ให้เหมาะสมกับสถานการณ์ ให้ผู้ว่าราชการจังหวัดโดยความเห็นชอบของคณะกรรมการโรคติดต่อจังหวัดเสนอต่อศูนย์ปฏิบัติการศูนย์บริหารสถานการณ์โควิด-19 (ศปก.ศบค.) ตรวจสอบ กลั่นกรอง เพื่อเสนอนายกรัฐมนตรีพิจารณาปรับระดับของพื้นที่สถานการณ์ย่อยในระดับเขตอำเภอที่อยู่ในพื้นที่ความรับผิดชอบได้ และกรณีที่คณะกรรมการโรคติดต่อจังหวัดพิจารณาจากข้อเท็จจริงและสถานการณ์ในพื้นที่แล้วเห็นว่ามีความจำเป็นที่จะกำหนดข้อห้าม เงื่อนไข และมาตรการที่เข้มข้นกว่าข้อกำหนดฯ ให้เป็นดุลยพินิจของคณะกรรมการโรคติดต่อจังหวัด และเมื่อคณะกรรมการโรคติดต่อจังหวัดได้มีมติให้ออกประกาศ คำสั่งแล้ว ให้ส่งประกาศหรือคำสั่งให้ ศบค.มท. เพื่อแจ้งสำนักเลขาธิการคณะรัฐมนตรีประกาศในราชกิจจานุเบกษา รวมทั้งให้จังหวัดประชาสัมพันธ์ให้ประชาชนและผู้มีส่วนเกี่ยวข้องได้ทราบโดยทั่วกัน
วันจันทร์ที่ 1 กุมภาพันธ์ 2564
สธ.ย้ำเลี่ยงจัดงานเลี้ยงในกลุ่มเพื่อนสนิท ห่วงบรรยากาศพาไป ดื่มแล้วป้องกันตัวเองลดลง เสี่ยงติดโควิด
กระทรวงสาธารณสุข เผยคลัสเตอร์งานเลี้ยงโต๊ะแชร์ ที่ จ.มหาสารคาม ทำติดเชื้อ 18 ราย ชี้ความเสี่ยงจากการรับประทานอาหารร่วมกัน และนำมาติดคนในครอบครัว ย้ำหลายจังหวัดมีมาตรการผ่อนคลายนั่งดื่มในร้าน   ยังต้องเข้มป้องกันตนเอง เลี่ยงจัดงานเลี้ยง เหตุบรรยากาศ
กระทรวงสาธารณสุข เผยคลัสเตอร์งานเลี้ยงโต๊ะแชร์ ที่ จ.มหาสารคาม ทำติดเชื้อ 18 ราย ชี้ความเสี่ยงจากการรับประทานอาหารร่วมกัน และนำมาติดคนในครอบครัว ย้ำหลายจังหวัดมีมาตรการผ่อนคลายนั่งดื่มในร้าน ยังต้องเข้มป้องกันตนเอง เลี่ยงจัดงานเลี้ยง เหตุบรรยากาศพาไป ดื่มแล้วหย่อนการป้องกันตัวเอง
วันนี้ (1 กุมภาพันธ์ 2564) ที่ศูนย์แถลงข่าวสถานการณ์โรคติดเชื้อไวรัสโคโรนา 2019 กระทรวงสาธารณสุข จ.นนทบุรี นายแพทย์เฉวตสรร นามวาท รักษาราชการแทนผู้อำนวยการกองควบคุมโรคและภัยสุขภาพในภาวะฉุกเฉิน กรมควบคุมโรค แถลงข่าวสถานการณ์โรคโควิด 19 ในประเทศไทย ว่า วันนี้มีผู้ติดเชื้อรายใหม่ 836 รายเป็นการติดเชื้อในประเทศ 832 ราย มาจาก 4 จังหวัด ได้แก่ สมุทรสาคร 814 ราย กทม. 10 ราย มหาสารคาม 6 รายและราชบุรี 2 ราย ส่วนอีก 4 รายติดเชื้อมาจากต่างประเทศ รักษาหายเพิ่มขึ้น 899 ราย ทำให้ผู้ติดเชื้อสะสมในระลอกใหม่ (ตั้งแต่วันที่ 15 ธันวาคม 2563 - 1 กุมภาพันธ์ 2564) มีจำนวน 15,381 ราย หายสะสม 8,574 รายเสียชีวิตสะสม 17 ราย โดยผู้ติดเชื้อมาจาก จ.สมุทรสาครมากที่สุด 72% จังหวัดอื่นๆ 21% และ กทม. 7%
นายแพทย์เฉวตสรรกล่าวว่า สถานการณ์ประเทศไทยภาพรวมยังมีผู้ติดเชื้อ 800 กว่ารายต่อวัน ส่วนใหญ่มาจากการค้นหาเชิงรุก สำหรับการติดเชื้อเป็นกลุ่มก้อนหรือคลัสเตอร์ พบเกี่ยวข้องกับการรับประทานอาหารร่วมกัน ความเสี่ยงจากการอยู่ใกล้ชิดบนโต๊ะอาหาร การถอดหน้ากาก และพูดคุยทำให้เกิดการฟุ้งกระจาย เช่น กรณีคลัสเตอร์งานเลี้ยงโต๊ะแชร์ จ.มหาสารคาม เริ่มต้นจากชายไทยอายุ 46 ปี เดินทางมา กทม.วันที่ 29 ธันวาคม 2563 เดินทางกลับวันที่ 3 มกราคม 2564 แวะรับประทานอาหารกับมารดาและญาติที่ จ.นครราชสีมา ทำให้มี ผู้สัมผัสเสี่ยงสูง 8 ราย จากนั้นเดินทางกลับจ.มหาสารคาม เริ่มมีไข้วันที่ 10 มกราคม 2564 ระหว่างนี้ไปงานเลี้ยงหลายงาน ทำให้มีผู้สัมผัสรวม 110 ราย เป็นผู้สัมผัสเสี่ยงสูง 78 ราย และเสี่ยงต่ำ 32 รายทำให้ขณะนี้พบการติดเชื้อรวม 18 ราย แบ่งเป็น ที่ จ.มหาสารคาม 16 ราย เป็นการติดในครอบครัวและผู้ร่วมงานเลี้ยงโต๊ะแชร์ 10 ราย และมีผู้สัมผัสที่รับเชื้อนำไปแพร่ให้คนในครอบครัวตัวเองอีกทอดรวม 6 ราย ส่วน จ.ราชบุรี พบติดเชื้อ 1 ราย เป็นเด็กหญิงอายุ 4 เดือน และขอนแก่น 1 ราย ซึ่งการติดเชื้อเชื่อมโยงจากผู้ที่ร่วมงานเลี้ยงดังกล่าว
"การแพร่กระจายเชื้อในคนจำนวนมาก ส่วนใหญ่มาจากคนรู้จักสนิทชิดเชื้อ เนื่องจากโรคนี้แพร่ได้ตั้งแต่ยังไม่ปรากฏอาการ เพราะคิดว่ายังแข็งแรงจึงวางใจไม่ได้ป้องกันอย่างเต็มที่ ดังนั้น จึงต้องสวมหน้ากาก รักษาระยะห่าง หลีกเลี่ยงสถานที่แออัด แม้มีมาตรการผ่อนคลายในหลายจังหวัด โดยเฉพาะงานเลี้ยงต่างๆ ควรงดไปก่อน เพราะบรรยากาศจะพาไป กรณีที่เกิดขึ้นก็ในร้านอาหารที่เปิดตามกำหนด อนุญาตดื่มสุราในร้านได้ ซึ่งการดื่มอาจทำให้พฤติกรรมการป้องกันตนเองย่อหย่อนไป จึงขอให้หลีกเลี่ยงรอให้สถานการณ์คลี่คลายมากกว่านี้" นายแพทย์เฉวตสรรกล่าว
*************************** 1 กุมภาพันธ์ 2564
วันจันทร์ที่ 1 กุมภาพันธ์ 2564
พันธบัตรออมทรัพย์วอลเล็ต สบม. เปิดตัวแรง สามารถจำหน่ายได้สูงถึง 3,500 ล้านบาท ในครึ่งวันแรก
พันธบัตรออมทรัพย์รุ่น “เราชนะบนวอลเล็ต สบม.” จำหน่ายแล้ว 3,500 ล้านบาท จากวงเงิน 5,000 ล้านบาท ผู้สนใจสามารถดาวน์โหลดแอปพลิเคชันเป๋าตัง เปิดใช้งานและโอนเงินเข้าวอลเล็ต สบม. ได้ตั้งแต่บัดนี้
นางแพตริเซีย มงคลวนิช ผู้อำนวยการสำนักงานบริหารหนี้สาธารณะ เปิดเผยว่า การจำหน่ายในรอบนี้ได้รับการตอบรับที่ดีตั้งแต่วันแรก โดยมีผู้ลงทะเบียนวอลเล็ต สบม. เพิ่มขึ้นอย่างต่อเนื่องตั้งแต่ก่อนจำหน่าย จึงขอเชิญผู้สนใจรีบดาวน์โหลดแอปพลิเคชันตั้งแต่บัดนี้เป็นต้นไปและสอบถามรายละเอียดการใช้งานวอลเล็ต สบม. ได้ที่ Call Center โทร. 02-111-1111 หรือธนาคาร กรุงไทยทุกสาขา
สำนักพัฒนาตลาดตราสารหนี้ สำนักงานบริหารหนี้สาธารณะ
โทร. 0 2271 7999 ต่อ 5809/ 0 2265 8050 ต่อ 5307
วันจันทร์ที่ 1 กุมภาพันธ์ 2564
การเปิดรับลงทะเบียนโครงการเราชนะสำหรับประชาชนทั่วไปวันแรก
ความคืบหน้าการเปิดรับลงทะเบียนโครงการเราชนะวันแรกในวันที่ 29 มกราคม 2564 ตั้งแต่เวลา 06.00 น. ผ่านทางเว็บไซต์ www.เราชนะ.com ซึ่ง ณ เวลา 18.00 น. มีประชาชนลงทะเบียนแล้วมากกว่า 6.03 ล้านคน
นางสาวกุลยา ตันติเตมิท ผู้ตรวจราชการกระทรวงการคลัง รักษาราชการแทนผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยความคืบหน้าการเปิดรับลงทะเบียนโครงการเราชนะวันแรกในวันที่ 29 มกราคม 2564 ตั้งแต่เวลา 06.00 น. ผ่านทางเว็บไซต์ www.เราชนะ.com ซึ่ง ณ เวลา 18.00 น. มีประชาชนลงทะเบียนแล้วมากกว่า 6.03 ล้านคน โดยประชาชนที่ลงทะเบียนแล้วสามารถตรวจสอบสถานะการได้รับสิทธิ์ ตั้งแต่วันที่ 8 กุมภาพันธ์ 2564 และประชาชนที่ผ่านการคัดกรองคุณสมบัติสามารถดาวน์โหลดแอปพลิเคชัน “เป๋าตัง” ยืนยันตัวตนด้วยใบหน้า (Facial Recognition) เพื่อเปิดใช้งานแอปพลิเคชัน และใช้วงเงินสิทธิ์ในโครงการเราชนะได้ตั้งแต่วันที่ 18 กุมภาพันธ์ 2564 เป็นต้นไป
สำหรับประชาชนที่ “ลงทะเบียนไม่สำเร็จ” จะได้รับข้อความสั้น (SMS) แจ้งเตือนให้ลงทะเบียนใหม่อีกครั้งไม่เกินวันที่ 12 กุมภาพันธ์ 2564 ซึ่งอาจเกิดจากปัญหาการกรอกเลขบัตรประจำตัวประชาชน เลขรหัสหลังบัตรประชาชน (Laser ID) ชื่อ ชื่อกลาง (ถ้ามี) นามสกุล วัน เดือน ปีเกิด ไม่ถูกต้อง โดยกรณีของผู้ที่ไม่มีชื่อกลางไม่ต้องกรอกข้อมูลลงในช่องดังกล่าว ทั้งนี้ ผู้ที่ลงทะเบียนไม่สำเร็จสามารถเข้าไปลงทะเบียนใหม่ได้ทันทีหลังจากได้รับ SMS แจ้งเตือน
ทั้งนี้ โครงการเราชนะไม่ได้จำกัดจำนวนผู้ได้รับวงเงินสิทธิ์ ท่านสามารถลงทะเบียนผ่านทางเว็บไซต์ www.เราชนะ.com ได้ตั้งแต่วันที่ 29 มกราคม – 12 กุมภาพันธ์ 2564 ระหว่างเวลา 06.00 น. – 23.00 น.
สำนักงานเศรษฐกิจการคลัง
โทร. 0 2273 9020 ต่อ 3250 3423 3424 3425 3427 3429 3430 3431 และ 3444 (เฉพาะวันและเวลาราชการ)
Call Center ธนาคารกรุงไทย จำกัด (มหาชน)
โทร. 0 2111 1144
วันจันทร์ที่ 1 กุมภาพันธ์ 2564
รมว.เฉลิมชัยฯสั่งด่วนกรมชลฯ
รมว.เฉลิมชัยฯสั่งด่วนกรมชลฯ ระบายน้ำเพิ่มลดค่าความเค็มแม่น้ำเจ้าพระยาลดผลกระทบต่อการใช้น้ำ
ช่วยเกษตรกร/คนกรุง
รมว.เฉลิมชัยฯสั่งด่วนกรมชลฯ ระบายน้ำเพิ่มลดค่าความเค็มแม่น้ำเจ้าพระยาลดผลกระทบต่อการใช้น้ำ
ช่วยเกษตรกร/คนกรุง
ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ เปิดเผยว่าจากรายงานของกรมชลประทานที่ได้ติดตามการตรวจวัดค่าความเค็มในแม่น้ำเจ้าพระยาตอนล่าง เมื่อวันที่30 มกราคม 2564ที่ผ่านมาช่วงเวลา20.00น.
มีค่าความเค็มอยู่ที่ 2.50กรัมต่อลิตร ซึ่งสูงกว่าเกณฑ์ปกติส่งผลกระทบต่อการผลิตน้ำประปาของการประปานครหลวงบริเวณสถานีสูบน้ำดิบสำแลจังหวัดปทุมธานีและการเพาะปลูกไม้ผลไม้ยืนต้นของเกษตรกรในพื้นที่ที่ได้รับผลกระทบกระทรวงเกษตรฯมีความห่วงใยเกษตรกรและการผลิตน้ำประปาในเขตกรุงเทพฯและปริมณฑล หลังน้ำทะเลหนุนสูง
ทำค่าความเค็มในแม่น้ำเจ้าพระยาพุ่งสูงขึ้นจึงสั่งการด่วนให้กรมชลประทานเร่งระบายน้ำเพิ่มมาไล่ความเค็มเพื่อลดผลกระทบต่อการใช้น้ำของเกษตรกรและประชาชน
“จากสถานการณ์น้ำทะเลหนุนสูงในช่วงสัปดาห์ที่ผ่านมาส่งผลให้ค่าความเค็มในแม่น้ำเจ้าพระยาเพิ่มสูงขึ้นจึงมีความห่วงใยต่อพี่น้องเกษตรกรที่ได้รับผลกระทบรวมถึงประชาชนในเขตกรุงเทพมหานครและปริมณฑลที่อาจจะได้รับผลกระทบจากค่าความเค็มที่เพิ่มขึ้นในน้ำดิบที่นำไปผลิตน้ำประปาของการประปานครหลวงทำให้บางช่วงเวลาน้ำประปามีรสชาติที่เปลี่ยนแปลงไปดังนั้นเพื่อแก้ไขปัญหาที่เกิดขึ้นจึงสั่งการให้กรมชลประทานเพิ่มการระบายน้ำจากทางตอนบนเพื่อเจือจางค่าความเค็มช่วยลดผลกระทบที่จะเกิดกับประชาชนโดยเฉพาะในเขตกรุงเทพมหานครและปริมณฑล”ดร.เฉลิมชัยฯกล่าว
ด้านนายสัญญา แสงพุ่มพงษ์ ผู้ตรวจราชการกระทรวงเกษตรและสหกรณ์ รักษาราชการแทนอธิบดีกรมชลประทานกล่าวเพิ่มเติมว่ากรมชลประทานได้เพิ่มการระบายน้ำจากเขื่อนพระรามหกเดิมระบาย 20 ลบ.ม./วินาที เป็น 25 ลบ.ม./วินาทีตั้งแต่วานนี้(31 ม.ค.64)และจะทยอยปรับการระบายเพิ่มขึ้นเป็น 30 ลบ.ม./วินาที ไปจนถึงวันที่2 ก.พ.64เพื่อประหยัดน้ำต้นทุนพร้อมกันนี้ได้เพิ่มการระบายน้ำจากเขื่อนป่าสักชลสิทธิ์จาก 35 ลบ.ม./วินาที เป็น 45 ลบ.ม./วินาที ตั้งแต่วันที่ 30 ม.ค.–2 ก.พ.64เพื่อไม่ให้กระทบต่อการใช้น้ำในพื้นที่ตอนบนทั้งนี้เพื่อให้การควบคุมค่าความเค็มเป็นไปอย่างมีประสิทธิภาพมากที่สุดและมีผลสัมฤทธิ์เป็นรูปธรรมจึงขอความร่วมมือประตูระบายน้ำและสถานีสูบน้ำด้วยไฟฟ้าทุกแห่งที่ตั้งอยู่ริมแม่น้ำเจ้าพระยาตั้งแต่ท้ายเขื่อนเจ้าพระยาลงมาจนถึงปากอ่าวไทยให้งดการรับน้ำหรือสูบน้ำในระยะนี้
“ได้สั่งการให้โครงการชลประทานที่เกี่ยวข้องเฝ้าระวังและติดตามสถานการณ์ค่าความเค็มในแม่น้ำสายหลักต่างๆ อย่างใกล้ชิดรวมถึงวางแผนบริหารจัดการน้ำโดยใช้อาคารชลประทานควบคุมการรับน้ำเพื่อป้องกันความเค็มไม่ให้รุกล้ำเข้าไปในพื้นที่การเกษตร ลดผลกระทบที่จะเกิดกับประชาชนให้ได้มากที่สุด” นายสัญญาฯกล่าว.